กรมอุตุนิยมวิทยา ประกาศแจ้งเตือนประชาชนรับมือสภาพอากาศแปรปรวน เกิดพายุฝนฟ้าคะนอง ลมกระโชกแรง และลูกเห็บตกในพื้นที่ประเทศไทยตอนบนตั้งแต่วันที่ 18-21 กุมภาพันธ์ 2565
ว่าที่ร้อยตรีธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยว่า คลื่นกระแสลมฝ่ายตะวันตกจากประเทศเมียนมาเคลื่อนเข้าปกคลุมภาคเหนือ และภาคตะวันออกเฉียงเหนือตอนบนของประเทศไทย ประกอบกับมวลอากาศเย็นอีกระลอกหนึ่ง จากประเทศจีนจะแผ่ลงมาปกคลุมประเทศไทยตอนบนและทะเลจีนใต้ รวมทั้งลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมประเทศไทยตอนบน ส่งผลให้ตั้งแต่วันนี้ (18 ก.พ.65) ไปจนถึงวันที่ 21 กุมภาพันธ์ ประเทศไทยตอนบนจะมีลักษณะอากาศแปรปรวน  เกิดพายุฝนฟ้าคะนอง ลมกระโชกแรง และลูกเห็บตกบางแห่ง  ขอให้ประชาชนในบริเวณดังกล่าวระวังอันตรายจากพายุฝนฟ้าคะนอง ลมกระโชกแรง และลูกเห็บตก รวมถึงฟ้าผ่าที่อาจจะเกิดขึ้น สำหรับในวันนี้ภาคเหนือ และภาคตะวันออกจะเกิดพายุฝนฟ้าคะนองร้อยละ 60 ของพื้นที่ ส่วนมากบริเวณจังหวัดแม่ฮ่องสอน เชียงใหม่ เชียงราย กำแพงเพชร สุโขทัย พิษณุโลก นครนายก ปราจีนบุรี ฉะเชิงทรา สระแก้ว ขณะที่กรุงเทพมหานครมีฝนฟ้าคะนองร้อยละ 40 โดยหลังเกิดฝนฟ้าคะนอง อุณหภูมิจะลดลง โดยภาคเหนือ และภาคตะวันออกเฉียงเหนือจะลดลง 4-6 องศาเซลเซียส ส่วนภาคกลาง ภาคตะวันออก รวมทั้งกรุงเทพมหานครและปริมณฑลลดลง 2-4 องศาเซลเซียส   สำหรับในพื้นที่ภาคใต้ แม้ลมตะวันออกเฉียงใต้ที่พัดปกคลุมบริเวณอ่าวไทย และภาคใต้มีกำลังอ่อนลง แต่ยังคงมีฝนตกหนักบางแห่งในภาคใต้ฝั่งตะวันออก ขอให้ระวังอันตรายจากฝนตกหนักและฝนที่ตกสะสม โดยเฉพาะบริเวณจังหวัดเพชรบุรี ประจวบคีรีขันธ์ ชุมพร สุราษฎร์ธานี และนครศรีธรรมราช